कहने वालों को कहने का हक़ है कि इसमें कांग्रेस का क्या? इसमें राहुल गांधी का क्या? यह सब तो अपने आप हो रहा है। यह तो भाजपा की ग़लतियों से दूसरों को मिलने वाला स्वचलित-लाभ है। मैं नहीं मानता कि ऐसा है। चार साल में कांग्रेस ने परत-दर-परत अपने को खड़ा कर लिया है। चार साल में राहुल ने अपने को एक-एक सीढ़ी आगे बढ़ाया है। चार साल में कांग्रेस ने खोया विश्वास फिर अर्जित किया है। चार साल में राहुल ने अपने बारे में देश की धारणा पूरी तरह बदल डाली है। 2014 के चुनाव नतीजों के बाद कांग्रेसी होना गाली बन गया था। कांग्रेस के बहुत-से सिपाहसालार सुबक रहे थे। अगर चार साल के भीतर-भीतर आज कांग्रेस के कार्यकर्ता फिर ताल ठोक कर घूम रहे हैं, और सो भी मोदी और अमित शाह के सामने, तो यह इसलिए हुआ है कि सोनिया गांधी और राहुल ने इस बीच संघ और भाजपा को ललकारने में एक दिन भी हिचक नहीं दिखाई। अगर विपक्षी घर की दरारों ने नरेंद्र भाई के बारूद को जगह नहीं दी तो तय मानिए कि एक साल बाद लोकसभा में भाजपा पौने दो सौ की गिनती पार नहीं कर पाएगी।